Peder Hvelplund (EL), 2023-04-21:
Tak for det, formand.
Først og fremmest tak til Dansk Folkeparti for at fremsætte det her forslag.
Det er en særdeles væsentlig debat.
Jeg er egentlig meget enig med Liberal Alliances ordfører, Steffen Larsen, i de betragtninger, han gjorde sig først, i forhold til spørgsmålet om demokrati, for demokrati og folkestyre er jo ikke en naturlov, det er noget, vi hele tiden skal kæmpe for, og det er netop heller ikke en statisk størrelse, det er noget, som hele tiden er i udvikling; der kan både ske tilbageskridt og fremskridt.
Og jeg synes jo, at det forslag, Dansk Folkeparti har fremsat, er udtryk for, at der har været en række bekymrende tiltag over de seneste år.
Listen over de kriser, der har været, og som har været med til at kunne øge mistilliden mellem befolkningen og folkevalgte, er jo temmelig lang.
Vi har både set lukning af Irakkommissionen, vi har set hele instrukssagen, der var Tibetsagen, der var hele minkskandalen, der er FE-sagen, der er Samsam-sagen – alle sammen sager, som man kan sige indikerer, at der er en regering, nogle magthavere, som i stort omfang ruller mørklægningsgardinerne ned over demokratiets rum, og det er klart, at det kan være med til at øge en mistillid eller i hvert fald skabe en tillidskrise mellem befolkningen og folkevalgte.
Derfor synes jeg også, det er rigtig positivt med det forslag, Dansk Folkeparti har fremsat.
Hvis jeg skulle være lidt kritisk i forhold til det, er det jo netop det, at man siger, at der skal nedsættes en kommission, der skal arbejde med det her.
Der er jo en række af de her ting, som man kan sige vi egentlig bare kunne gå i gang med.
Nu skal vi her om lidt diskutere offentlighedslov, og det er jo helt åbenlyst, at der behøver vi ikke at have en kommission for at rulle de forringelser, der ligger i offentlighedsloven, tilbage.
Jeg synes også sagtens, vi kunne diskutere, hvordan man kunne forstærke offentlighedsloven yderligere, og det behøver vi jo strengt taget ikke en kommission for at gøre.
Sådan er det også med en række af de andre tiltag, der ligger i forslaget, men ikke desto mindre kommer vi til at være positive over for det, netop fordi det er en mulighed for at arbejde med det her område i det hele taget.
Jeg synes også, det er kendetegnende, som jeg tror fru Mai Mercado var inde på tidligere, at det er tydeligt at se, at det over de seneste år har haft konsekvens for lovkvaliteten, altså det, at vi oplever en øget hastighed i i lovgivningsprocessen.
Jeg synes, det er et tema, vi bør se på også.
Jeg synes også, vi nogle gange ser det, i forhold til at der kommer ændringsforslag fra ministrene til lovforslag, ikke med baggrund i høringssvar, men fordi man har opdaget ting, og det synes jeg også er udtryk for, at det nogle gange simpelt hen går for stærkt.
Det burde jo være sådan, at når et lovforslag bliver fremsat, er det kvalitetssikret hele vejen igennem.
Der er også det element, som flere andre har været inde på, altså spørgsmålet om 5 års karens for politikere, før de kan træde ind som embedsmænd, og det ved jeg heller ikke om vi i Enhedslisten sådan er en til en enige i.
Jeg synes, det er væsentligt at kigge på, og jeg synes egentlig, at man godt i samme ombæring kunne se på spørgsmålet om ministre, som går fra ministerpost og ud i lobbyvirksomhed.
Der var det også meget relevant at se på en karensperiode netop for også at sikre integriteten i forhold til folkestyret og sikre, at ministre ikke går direkte med den viden og det kontaktnetværk, man har, ud i lobbyvirksomhed.
Endelig synes jeg også, der er et element, som vi burde se på, og som jeg er ret overbevist om Enhedslisten ikke er enig med Dansk Folkeparti om, men jeg synes faktisk også, at det bidrager til den tillidskrise, der er mellem folkestyre og repræsentativt valgte, at der i dag efterhånden er 10 pct. af befolkningen, som har permanent adresse her i landet, men som ikke har stemmeret.
Det at kunne have et repræsentativt demokrati handler også om, at de borgere, der er, kan føle sig repræsenteret og kan spejle sig i de repræsentanter, der bliver valgt.
Derfor synes jeg også, at det er et udtryk for noget, der bidrager til den tillidskrise, at vi hele tiden skal sikre, at de repræsentativt valgte også repræsenterer hele befolkningen.
Derfor kommer vi også til at bakke op om det her med den bemærkning, at nogle af tingene kunne vi sagtens gøre nu, og at der også er andre ting, som vi gerne vil se på i samme ombæring.